รัฐมนตรีว่าการกระทรวงมหาดไทย ยืนยันความพร้อมด้านต่างๆ ในช่วงการประชุมผู้นำเขตเศรษฐกิจเอเปค
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ยืนยันความพร้อมในการอำนวยความสะดวกด้านต่างๆ ช่วงการประชุมผู้นำเขตเศรษฐกิจเอเปค ระหว่างวันที่ 14 - 19 พฤศจิกายนนี้ ซึ่งในส่วนของกระทรวงมหาดไทย รับผิดชอบในหลายด้าน ทั้งการเดินทาง ความสะอาดและความเรียบร้อยตลอดเส้นทางที่ใช้สัญจร การรักษาความปลอดภัยและการจราจร การเตรียมความพร้อมในการเยี่ยมชมพิพิธภัณฑ์ศิลป์แผ่นดิน ตำบลเกาะเกิด อำเภอบางปะอิน จังหวัดพระนครศรีอยุธยา การอำนวยความสะดวกในเรื่องโครงสร้างพื้นฐาน ทั้งการผลิตกระเเสไฟฟ้าและการสูบจ่ายน้ำ เพื่อสนับสนุนการจัดประชุมเอเปค รวมถึงการเตรียมแผนเผชิญเหตุเมื่อเกิดเหตุสาธารณภัย การจัดเตรียมวัตถุดิบในการปรุงอาหารและการจัดเตรียมนิทรรศการและการเตรียมการจัดจำหน่ายสินค้า OTOP Premium จากกลุ่มเกษตรกร ผู้ประกอบการผ้าไทยและกลุ่มหัตถศิลป์ หัตถกรรมจากทั่วประเทศ โดยในช่วงสัปดาห์การประชุม ขอเชิญชวนประชาชน ร่วมเป็นเจ้าบ้านที่ดีในการต้อนรับผู้นำเขตเศรษฐกิจเอเปคและผู้ที่มีส่วนเกี่ยวข้อง เพื่อสร้างความประทับใจ ตลอดจนเป็นการส่งเสริมภาพลักษณ์ที่ดีในสายตาประชาคมโลก นำไปสู่ความเชื่อมั่นจากนานาประเทศดึงดูดกลุ่มทุนและนักท่องเที่ยวเข้ามาภายในประเทศ ช่วยส่งเสริมให้ภาคธุรกิจ  อุตสาหกรรม การท่องเที่ยวเจริญเติบโตได้ดีอย่างมั่นคงแข็งแรง